Беларускі народ увайшоў у гісторыю, як народ дзяржаўны. З уласнымі дзяржаўнымі традыцыямі, з уласным духоўным скарбам і на працягу вякоў развіваў, удасканальваў і гераічна абараняў гэтыя свае нацыянальныя вартасці. Спачатку былі гэта удзельныя княствы феадальнае эпохі, якія упісалі прыгожыя бачыны ў гісторыю нашага народу, а пазней слаўнае, магутнае Вялікае Княства Літоўскае, у перыяд якога беларуская мова, пісьменства, беларускае права — заканадаўства, — беларуская культура асягнулі высокага узроўню дасканаласці, а развой палітычнай думкі дазволіў стварыць моцны і складаны дзяржаўны арганізм, слова якога мела незвычайную вагу ў палітычным жыцці тагачаснае Усходняе Еўропы.